ԱՐԺԵՒՈՐՈՒՄ ԱՐԱՄ Ա. ՎԵՀԱՓԱՌ ՀԱՅՐԱՊԵՏԻ
ՎԱՏԻԿԱՆ ԿԱՏԱՐԱԾ ԱՅՑԵԼՈՒԹԵԱՆ

Ականջալուր Սաղմոսերգուին «Ի՜նչ գեղեցիկ է, եւ ի՜նչ հաճելի՝ երբ եղբայրներ միասին կ՚ըլլան» (Սղ 133.1) կոչին, 17–21 մայիս 2026-ին, Ն.Ս.Օ.Տ.Տ. Արամ Ա. կաթողիկոս Մեծի տանն Կիլիկիոյ պաշտօնապէս Վատիկան այցելեց եւ հանդիպեցաւ Կաթողիկէ եկեղեցիի Ն.Ս. Լեւոն ԺԴ. քահանայապետին հետ։ 
Այս առթիւ, Վատիկան քանիցս անդրադարձաւ, թէ երջանկայիշա-տակ Խորէն Ա. կաթողիկոս Մեծի տանն Կիլիկիոյ 1967-ին՝ 59 տարի առաջ՝ Վատիկանի մէջ այցելած էր երանաշնորհ Պօղոս Զ. քահանայապետին, հանդիսանալով պապի մը հետ հանդիպող Արեւելեան ուղղափառ եկե-ղեցիի մը առաջին հոգեւոր պետը։ 
Առաւել, յայտնենք, թէ վեհափառ հայրապետը նախապէս երեք պաշտօնական այցելութիւն տուած էր Վատիկան եւ հանդիպած երեք քահանայապետերու հետ. երանաշնորհ Յովհաննէս Պօղոս Բ. (1997), երանաշնորհ Պենետիկտոս ԺԶ. (2008) եւ երանաշնորհ Ֆրանսիս (2014)։ Եւ դեռ, ինչպէս նախկին այցելութիւններու ընթացքին, այս անգամ եւս նորին սրբութիւնը հանդիպումներ ունեցաւ Վատիկանի պետական քարտուղա-րին եւ Միջեկեղեցական յարաբերութիւններու, Միջկրօնական յարաբե-րութիւններու եւ Արեւելեան եկեղեցիներու վերատեսչութիւններու Նա-խագահ կարտինալներուն ու անձնակազմերուն եւ Հայ կաթողիկէ եկե-ղեցիի Ն.Ա.Գ.Տ.Տ. Ռաֆայէլ Պետրոս ԻԱ. կաթողիկոս-պատրիարքին հետ։   
Վեհափառ հայրապետին շքախումբին մաս կազմեցին Գերշ. Տ. Կոմիտաս արք. Օհանեան (կաթողիկոսական փոխանորդ Կիպրոսի թեմի), Գերշ. Տ. Գեղամ արք. Խաչերեան (առաջնորդ Հիւս. Ամերիկայի արեւ-մըտեան թեմի), Գերշ. Տ. Նարեկ արք. Ալեէմէզեան (պատասխանատու Միջեկեղեցական եւ միջկրօնական յարաբերութիւններու), Գերշ. Տ. Անուշաւան արք. Դանիէլեան (առաջնորդ Հիւս. Ամերիկայի արեւելեան թեմի), Գերշ. Տ. Բաբգէն արք. Չարեան (առաջնորդ Քանատայի թեմի), Գերշ. Տ. Շահէ արք. Փանոսեան (առաջնորդ Լիբանանի թեմի), Գերշ. Տ. Մակար արք. Աշգարեան (առաջնորդ Բերիոյ թեմի), Գերշ. Տ. Մեսրոպ արք. Սարգիսեան (առաջնորդ Արաբական Միացեալ Էմիրութիւններու եւ Քա-թարի թեմի), Գերշ. Տ. Սահակ եպս. Եմիշեան (առաջնորդ Յունաստանի թեմի), Գերշ. Տ. Տաճատ եպս. Աշըգեան (դիւանապետ), Հոգշ. Տ. Յովակիմ վրդ. Բանճարճեան (վարիչ տեղեկատուականի) եւ Հոգշ. Տ. Սարգիս վրդ. Աբրահամեան (գաւազանակիր)։
Օրը-օրին օտար եւ հայ լրատուական աղբիւրներ լայնօրէն արձագանգեցին վեհափառ հայրապետի համաքրիստոնէական, համա-մարդկային եւ համահայկական ոլորտները ընդգրկող եռօրեայ պատմա-կան այցելութեան։ Այստեղ անոր արժանի՛ արժեւորումը կը կատարենք միայն արծարծուած նիւթերուն անդրադառնալով եւ գլխաւոր վեց բնա-գաւառ ընդգծելով.

Առաջին՝ միջեկեղեցական գործունէութեան ծաւալում
Արամ Ա. կաթողիկոսի գահակալութեան շրջանին՝ Կիլիկեան ս. աթոռի միջեկեղեցական յարաբերութիւնները նոր տարածք ու խորացում ունեցան, եւ գործակցութեան ամուր հանգրուան թեւակոխեցին։ Վեհա-փառ հայրապետը բանիւ եւ գործով միշտ հաստատեց, թէ միջեկեղեցական շարժումը կեանք ու առաքելութիւն է, եւ բոլոր եկեղեցիներ պարտաւոր են զայն որպէս աստուածատուր պարգեւ ընկալել եւ ըստ այնմ առաջնա-հերթութիւն ընծայել անոր։ 
Լեւոն ԺԴ. պապ թէ՛ առաքելական պալատին մէջ կայացած պաշ-տօնական հանդիպումի ընթացքին եւ թէ՛ հրապարակային ունկնդրութ-եան ժամանակ՝ ուրախութեամբ անդրադարձաւ Արամ Ա. կաթողիկոսի միջեկեղեցական երկարամեայ դերակատարութեան ու վաստակին, երբ ըսաւ. «Դուք առանձնակիօրէն կը փայլիք ձեր միջեկեղեցական անխոնջ նախանձախնդրութեամբ՝ թէ՛ տեղական մակարդակի վրայ, որպէս Միջին Արեւելքի Եկեղեցիներու խորհուրդի հիմնադիրներէն մէկը, եւ թէ՛ միջազ-գային մակարդակի վրայ՝ Եկեղեցիներու համաշխարհային խորհուրդին մէջ, ուր դուք ստանձնած էք բարձր պատասխանատըւութիւններ»։ 
Իր հերթին, վեհափառ հայրապետը նախ ընդգծեց Հայ եկեղեցիի ու Վատիկանի միջեւ գոյութիւն ունեցող պատմական յարաբերութիւնները, որոնք աւելի լայն ծաւալ ստացան Կիլիկեան թագաւորութեան շրջանին, 11-րդ դարէն ետք։ Ապա ան Անթիլիասի տեղական, շրջանային ու մի-ջազգային միջեկեղեցական մասնակցութիւնը լուսարձակի տակ բերաւ, եւ այս առիթով յատուկ կերպով շեշտեց Կաթողիկէ եկեղեցի եւ Արեւելեան ուղղափառ եկեղեցիներ պաշտօնական աստուածաբանական երկխօսութ-եան եւ Հայ եկեղեցի ու Կաթողիկէ եկեղեցի սերտ յարաբերութիւններուն շարունակական ընթացքը։ Հոս ան նաեւ ակնարկեց այն սիրալիր յա-րաբերութիւններուն, որոնք գոյութիւն ունին Մեծի տանն Կիլիկիոյ կա-թողիկոսութեան եւ Հայ կաթողիկէ եկեղեցիին ու Հայ աւետարանական եկեղեցիին ﬕջեւ։ 
Նորին սրբութիւնը նաեւ համաքրիստոնէական շրջագիծ մը բացաւ այս մարզին մէջ, երբ առաջարկեց ամեն տարի Ս. զատիկը ﬕասնաբար նոյն ճշդուած թուականին տօնելու հարցը, քրիստոնէական հաւատքին համար նահատակուածներուն համար տարեկան «Մարտիրոսներու օր» մը սահմանելը եւ Վատիկանի Գ. ժողովին գումարումին հրամայական այժմէականութիւնը համաքրիստոնէական կեանքէն ներս` ի տես եկեղե-ցիներուն դիմագրաւած հասարակաց մարտահրաւէրներուն։
Կաթողիկէ եկեղեցի եւ Հայ եկեղեցի միջեկեղեցական գործակցութ-իւնը յատկանշուեցաւ նաեւ, երբ պապը վեհափառ հայրապետին այցելութ-եան առիթով առաջին անգամ ըլլալով յայտարարեց, թէ Ս. Ներսէս Շնոր-հալի հայրապետը՝ որպէս ախոյեան միջեկեղեցական յարաբերութիւն-ներու՝ ներառնուած է Կաթողիկէ եկեղեցիի Յայսմաւուրքին մէջ եւ այսու-հետեւ ամեն տարի անոր յիշատակը պիտի պանծացուի 13 օգոստոսին։ 

Երկրորդ՝ միջկրօնական երկխօսութիւնը գործակցութեան վերածելու շեշ-տադրում
Միջկրօնական երկխօսութեան ծիրին մէջ, յատկապէս իսլամ-քրիս-տոնեայ յարաբերութիւններու պարագային, մեր Ս. Աթոռը երկար տարի-ներու գործուն մասնակցութիւն, առաջնորդողի դերակատարութիւն եւ կամրջողի փորձ ունի։ Արամ Ա. կաթողիկոս Եկեղեցիներու համաշխար-հային խորհուրդի, Միջին Արեւելքի Եկեղեցիներու խորհուրդի եւ թեմա-կան ու այլ շրջագիծերու մէջ, ո՛չ միայն այս երկխօսութեան ջատագովը, այլ նաեւ նախաձեռնողն ու եկեղեցիներու մղիչ ուժը եղաւ։ Վատիկանի մէջ վեհափառ հայրապետը թէ՛ իր հանդիպումներուն եւ թէ՛ Քահանայա-պետական արեւելեան համալսարանին մէջ տուած դասախօսութեան ըն-թացքին՝ ընդգծեց քրիստոնեայ-իսլամ յարաբերութիւններուն «կեանքի երկխօսութիւն» ըլլալը ամբողջ աշխարհի տարածքին ու յատկապէս Միջին Արեւելքի մէջ, եւ կոչ ուղղեց միջկրօնական երկխօսութիւնը գործակցութեան վերածելու։ Ան կարեւորեց համաշխարհայնացած ներկայ աշխարհին մէջ խաղաղ համակեցութիւն ու կառուցողական գործակցութ-իւն ստեղծելը կրօններու միջեւ՝ աշխարհը յուզող հարցերու շուրջ: Նորին սրբութիւնը նաեւ հաղորդեց, թէ մեր ս. աթոռը բազմաթիւ միջազգային, շրջանային ու տեղական միջկրօնական մարմիններու անդամ է, եւ մեր ժողովուրդը երկար դարեր ներդաշն ապրած է իսլամութեան հետ եւ կը շարունակէ ապրիլ յատկապէս Միջին Արեւելքի մէջ։

Երրորդ՝ Միջին Արեւելքի քրիստոնեայ համայնքներու զօրակցութիւն
Յատկապէս սրբազան քահանայապետին եւ պետական քարտու-ղար՝ Բիեթրօ Փարոլին կարտինալին հետ հանդիպումներուն ընթացքին, Արամ Ա. կաթողիկոս համապարփակ պատկերը պարզեց Միջին Արեւելքի մէջ քրիստոնէական դարաւոր ներկայութեան եւ թուարկեց այն ակնկալութիւնները, որ շրջանի եկեղեցիները ունին Վատիկանէն՝ որպէս զօրակցութիւն իրենց վկայութեան։ Իսկ իր դասախօսութեան մէջ, նոյնինքն «Միջին Արեւելքի եկեղեցիներուն դիմագրաւած մարտահրաւէրները» վերնագիրէն մեկնելով, վեհափառ հայրապետը վերյիշեցուց քրիստոնեա-ներուն բնիկ տարր ըլլալն ու զանազան մարզերու մէջ բերած նպաստը՝ մանաւանդ ծանրանալով կրթական եւ բարեսիրական բնագաւառներուն վրայ։ Ան հաստատեց, թէ հակառակ արտագաղթի ալիքին՝ քրիստոնեա-ներ միշտ պիտի շարունակեն մնալ քրիստոնէութեան ծննդավայրին մէջ։ Նորին սրբութիւնը կոչ ուղղեց Միջին Արեւելքի եկեղեցիներուն՝ իրենց գործակցութիւնը աւելի սերտացնելու, Միջին Արեւելքի պետական պա-տասխանատուներուն՝ իրենց քրիստոնեայ քաղաքացիներուն կարելիութ-իւն ընծայելու աւելի գործուն մասնակցութիւն բերելու իրենց երկիրներու հասարակաց կեանքին, Արեւմտեան երկիրներուն՝ իրենց զօրակցութիւնը գործնապէս արտայայտելու շրջանի եկեղեցիներուն նկատմամբ, եկեղեցի-ներու սփիւռքներուն՝ իրենց հաւատարմութիւնը գործնական միջոցներով ցոյց տալու իրենց մայր եկեղեցիներուն եւ հայրենիքներուն նկատմամբ:

Չորրորդ՝ Լիբանանի գերիշխանութեան հաստատումը բոլոր շրջաններուն մէջ
Արամ Ա. կաթողիկոս Լիբանանի ներկայ կացութեան մասին խօսե-ցաւ եւ ընդգծեց Լիբանանի պետութեան գերիշխանութիւնը լիբանանեան բոլոր հողերուն վրայ հաստատելու հրամայականը, Իսրայէլի հեռացումը Լիբանանի հարաւէն եւ զինադադարի լրիւ յարգումը: Ան նաեւ շեշտեց Լիբանանի բոլոր համայնքներուն միջեւ ներքին միասնականութիւնը ամ-րապնդելու անհրաժեշտութիւնը, եւ ջերմօրէն ողջունեց Լիբանանի գիծով Վատիկանի ցուցաբերած զօրակցութիւնը: Պապը եւս ընդգծեց Լիբանանի կարեւորութիւնը թէ՛ շրջանի քրիստոնէութեան եւ թէ՛ քրիստոնեայ-իսլամ համակեցութեան համար, յորդորելով. «Աղօթենք նաեւ Լիբանանի եւ Մի-ջին Արեւելքի խաղաղութեան համար, որոնք դարձեալ յօշոտուած են բռնութեամբ եւ պատերազմով»։ Վեհափառ հայրապետը գնահատեց Վա-տիկանի նեցուկը Լիբանանի գիծով՝ յիշեցնելով, թէ ան ամբողջ հայութեան կեանքին մէջ կարեւոր տեղ ունի, որովհետեւ եղած է Ցեղասպանութենէն ետք հայ ժողովուրդի վերազարթօնքին կիզակէտը: Ան Լիբանանը բնորո-շեց որպէս այն տիպար երկիրը, որ աշխարհին կ՚ապացուցէ թէ կարելի է կողք-կողքի գոյատեւել ու խաղաղութեամբ ապրիլ իսլամութեան եւ բոլոր կրօններուն հետ։ Նորին սրբութիւնը Լիբանանի իրավիճակը Միջին Արե-ւելքի աշխարհաքաղաքական պրիսմակէն դիտելով՝ ընդգծեց քրիստոնեա-ներուն ամուր կապուածութիւնը իրենց ապրած երկիրներուն, համայն-քային կեանքի վերակազմակերպումն ու վերակենսաւորումը, կրօնական ինքնութեան եւ ազգային ինքնութեան փոխ-կապակցութիւնը, փոքրամաս-նութիւն ըլլալու հասկացողութեան յստակեցումը, քրիստոնեայ-իսլամ գործակցութիւնը, սոսկ դիտողի կրաւորական վիճակէն դուրս գալն ու գործողի դերակատարութիւն ստանձնելը եւ ինքնակղզիացումէ ու ինքնա-պաշտպանութենէ ձերբազատուելով մասնակցութիւն բերելը։ Այս բոլորը իրագործելու համար ան կենսական նկատեց քրիստոնէական միասնա-կանութիւնը ամուր պահելը։ 

Հինգերորդ՝ Արցախի հարցի արծարծում
Իր բոլոր հանդիպումներուն ընթացքին, Արամ Ա. կաթողիկոս անդ-րադարձաւ Արցախի հարցին եւ շեշտեց Արցախի հայութեան վերադարձի իրաւունքը՝ միջազգային երաշխաւորութեամբ, եկեղեցիներու եւ պատմա-կան կոթողներու պահպանումը՝ միջազգային օրէնքին համաձայն եւ Պա-քուի մէջ կալանաւորուած Արցախի ղեկավարներու շուտափոյթ ազատ արձակումը: Ան այս բոլորը որպէս Հայ եկեղեցիի եւ ազգի արդար պահանջ բնորոշեց։ Վեհափառ հայրապետը անգամ մը եւս Վատիկանի պատաս-խանատուներուն յիշեցուց, թէ Կրէկորեան համալսարանին մէջ շուրջ տարի մը առաջ Ազրպէյճանի կազմակերպած համագումարի ընթացքին Արցախի եւ Հայ եկեղեցիի հասցէին կատարուած վերագրումները չեն մոռցուած հայորդիներուն կողմէ: Ան դարձեալ ընդգծեց, որ ակադեմական կեդրոններ առարկայական մօտեցում պէտք է ունենան իրենց յարկին տակ քննարկուող նիւթերուն գիծով: Վատիկան խոստացաւ նորին սրբութեան արծարծած հարցերուն շուրջ անհրաժեշտ միջոցներու դիմել եւ զօրավիգ կանգնիլ հայ ժողովուրդի արդար պահանջներուն՝ անոր կրօնական եւ մշակութային ինքնութեան ու ժառանգութեան պահպանումին ի խնդիր։ 

Վեցերորդ՝ հայ ժողովուրդի Ցեղասպանութեան եւ իրաւունքներու վերա-տիրացումի զօրակցութիւն
Արցախի հարցը Հայոց ցեղասպանութեան ճանաչումին եւ մեր իրա-ւունքներու ձեռքբերումին առնչելով, Արամ Ա. կաթողիկոս իր ջերմ շնոր-հակալութիւնը յայտնեց պապին եւ Վատիկանի պատասխանատուներուն Հայոց ցեղասպանութեան ճանաչումին եւ հայ ժողովուրդի իրաւունքներու վերատիրացումին գիծով միջազգային հարթակներու վրայ անոնց ցուցա-բերած շարունակական զօրակցութեան համար։ Վեհափառ հայրապետը յիշեցուց, թէ հայկական պահանջատիրութիւնը արդարութեան վերատի-րացումի համահայկական պայքար է, եւ բոլոր հայորդիներ անոր կամա-ւոր զինուորներն են՝ մինչեւ մեր իրաւունքներուն ամբողջական վերատի-րացումը։

Հոս կ՚արժէ նաեւ աւելցնել, թէ առաքելական պալատի Ուրբանոս Ը. մատուռին մէջ եւ հրապարակային ունկնդրութեան ժամանակ տեղի ունե-ցան եկեղեցական արարողութիւնենր, ինչպէս նաեւ առ Աստուած աղօթք բարձրացուեցաւ Ս. Գրիգոր Լուսաւորիչի ու Ս. Գրիգոր Նարեկացիի արձաններուն մօտ եւ Ս. Պետրոս մայր տաճարին ու Քահանայա-պետական Լեւոնեան հայ վարժարանի Ս. Նիկողայոս եկեղեցիին մէջ:
Առաւել, նորին սրբութեան այցելեցին Վատիկանի զանազան բա-ժանմունքներու նախկին պատասխանատուներ եւ խորհրդակցութիւններ ունեցան ընդհանրապէս միջեկեղեցական հարցերու եւ Մեծի տանն Կի-լիկիոյ կաթողիկոսութեան ու Վատիկանի յարաբերութիւններուն մասին։ Վատիկանի Լիբանանի նորանշանակ դեսպանը վեհափառ հայրապետին այցելեց իր իջեւանած պաշտօնական հիւրերու յատուկ հիւրանոցին մէջ: Իսկ Արամ Ա. կաթողիկոս իր պատուիրակութեամբ այցելեց Վատիկանի մօտ Հայաստանի դեսպանատուն եւ ընդունուեցաւ դեսպանին եւ անձ-նակազմին կողմէ: 
Այս բոլոր նշումներուն լոյսին տակ կ՚եզրակացնենք, թէ Արամ Ա. կաթողիկոսի Վատիկան այցելութիւնը քաղաքավարական պաշտօնական բնոյթ չունէր, այլ հանդիսացաւ Կաթողիկէ եկեղեցի եւ Հայ եկեղեցի-Մեծի տանն Կիլիկիոյ կաթողիկոսութիւն բարձրագոյն մակարդակի վրայ քրիս-տոնէական սիրով եւ փոխադարձ յարգանքով զսպանակուած յարաբե-րութիւններու եւ համագործակցութեան յառաջընթաց քայլ մը, երբ Ս. Պետրոս մայր տաճարի հրապարակի բեմէն, սրբազան քահանայապետն ու վեհափառ հայրապետը, «Ահաւասիկ ես եւ մանկունք իմ զոր ետ ինձ Աստուած» (Ես 8.18) զգացումով օրհնեցին մեծաթիւ հաւատացեալները եւ եղբայրական սիրոյ ողջագուրումով իրարու հրաժեշտ տուին:

Անթիլիաս, 24 մայիս 2026 				     Նարեկ արք. Ալեէմէզեան

